CELEX: 62011TN0306
Language: lt
Date: 2011-06-10 00:00:00
Title: Byla T-306/11: 2011 m. birželio 10 d. pareikštas ieškinys byloje Schwenk Zement prieš Komisiją

13.8.2011   
            
            
               LT
            
            
               Europos Sąjungos oficialusis leidinys
            
            
               C 238/29
            
         2011 m. birželio 10 d. pareikštas ieškinys byloje Schwenk Zement prieš Komisiją
   
   (Byla T-306/11)
   2011/C 238/51
   Proceso kalba: vokiečių
   
      Šalys
   
   
      Ieškovė: Schwenk Zement KG (Ulmas, Vokietija), atstovaujama advokato M. Raible
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2011 m. kovo 30 d. Komisijos sprendimą C(2011) 2367 (byla COMP/39.520 — Cementas ir susiję produktai),
            
         
               —
            
            
               remiantis Bendrojo Teismo procedūros reglamento 87 straipsnio 2 dalimi, nurodyti Komisijai padengti ieškovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi penkiais ieškinio pagrindais.
   
               1.
            
            
               Pirmasis ieškinio pagrindas: sprendimo formos neproporcingumas
               Ieškovė teigia, kad ginčijamu sprendimu pažeidžiamas proporcingumo principas, nes sprendimas yra pirmoji ieškovei skirta tyrimo priemonė ir ieškovė buvo pasirengusi suteikti informaciją.
               
                           —
                        
                        
                           Tarybos reglamente (EB) Nr. 1/2003 (1) iš tiesų nėra numatyta hierarchijos tarp paprasto prašymo pateikti informacijos ir sprendimo dėl tokio prašymo. Tačiau tai vis tiek reiškia, kad renkantis tyrimo priemonę reikia paisyti proporcingumo principo.
                        
                     
                           —
                        
                        
                           Palyginti su sprendimo formos prašymu pagal Reglamento Nr. 1/2003 18 straipsnio 3 dalį, prašymas pateikti informaciją pagal Reglamento Nr. 1/2003 18 straipsnio 2 dalį yra švelnesnė ir informaciją suteikti pasirengusios įmonės atveju taip pat veiksminga priemonė.
                        
                     
         
               2.
            
            
               Antrasis ieškinio pagrindas: Reglamento Nr. 1/2003 18 straipsnio 3 dalies pažeidimas
               Ieškovė tvirtina, kad ginčijamas sprendimas neatitinka Reglamento Nr. 1/2003 18 straipsnio 3 dalyje nustatytų teisiniam pagrindui keliamų sąlygų.
               
                           —
                        
                        
                           Komisija nepateikia konkretaus kaltinimo, o prašyme pateikti informaciją reikalaujami duomenys iš esmės neturi ryšio su preziumuojamu kaltinimu.
                        
                     
                           —
                        
                        
                           Todėl, ieškovės manymu, prašymas pateikti informaciją nėra reikalingas Komisijos tyrimui vykdyti. Kartelių teisės pažeidimo neįmanoma įrodyti pasitelkus reikalaujamą informaciją.
                        
                     
         
               3.
            
            
               Trečiasis ieškinio pagrindas: nustatyto termino neproporcingumas
               Ieškovė teigia, kad dviejų savaičių terminas atsakymui į 11 klausimą nebuvo pakankamas.
               
                           —
                        
                        
                           Ginčijamame sprendime Komisija, nepateikdama pagrindimo, sutrumpino atsakymui į 11 klausimą nustatytą terminą nuo dviejų mėnesių sprendimo projekte iki dviejų savaičių.
                        
                     
                           —
                        
                        
                           Ieškovė tvirtina niekaip negalėjusi laiku atsakyti į klausimą per dviejų savaičių terminą. Tačiau Komisija kategoriškai atsisakė pratęsti terminą.
                        
                     
                           —
                        
                        
                           Ieškovės nuomone, ilgesnis terminas buvo būtinas dėl reikalaujamos informacijos apimties, su informacijos gavimu susijusių sunkumų bei individualios ieškovės situacijos.
                        
                     
         
               4.
            
            
               Ketvirtasis ieškinio pagrindas: nepakankamas ginčijamo sprendimo pagrindimas
               Ieškovės tvirtinimu, ginčijamas sprendimas nėra tinkamai pagrįstas.
               
                           —
                        
                        
                           Iš ginčijamo sprendimo nėra matyti ieškovei pateikiamo kaltinimo. Taip pat neįmanoma nustatyti, kaip reikalaujama informacija susijusi su preziumuojamu kaltinimu.
                        
                     
                           —
                        
                        
                           Ginčijamas sprendimas taip pat nepakankamai pagrįstas, kiek tai susiję su nustatytu terminu apskritai bei su termino sutrumpinimu nuo dviejų mėnesių sprendimo projekte iki dviejų savaičių atsakymui į 11 klausimą pateikti.
                        
                     
         
               5.
            
            
               Penktasis ieškinio pagrindas: ieškovės teisės į gynybą pažeidimas
               Dėl Komisijos daromo laiko spaudimo pažeidžiama ieškovės teisė į gynybą, visų pirma jos apsauga nuo pareigos duoti parodymus prieš save.
            
         
      (1)  2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003, p. 1; 2004 m. specialusis leidimas lietuvių k., 8 sk., 2 t., p. 205).